સડકથી ઝુપડપટ્ટી સુધીના રસ્તામાં વચ્ચે આવતા કબ્રસ્તાનની પાછળની વાડને અઢેલીને બે ઘડી ખાવા તે ઉભો રહ્યો . ડિસેમ્બર મહિનાની પાછલી તારીખોમાં ઠંડી અને સાંજનું અંધારું કોણ પહેલું વધે તેની હોડમાં પડ્યા હતા.કબ્રસ્તાનના એક ખૂણે કોઈની દફનવિધિ ચાલી રહી હતી .આછા ઉજાસમાં બીજું કોઈ તો નાના ટોળામાંથી ઓળખાયું નહિ પણ કદાવર પીઠ ઉપરથી બજરંગી ગામમાં આવેલી ડીલક્ષ બેકરી વાળા રશીદ શેઠને ઓળખી શક્યો .સાંજ પડ્યે રશીદ શેઠ બેકરીનો વાસી માલ સસ્તી કિંમતે કાઢી નાખતા એ મેળવવાને બજરંગી ઘણી વાર સદભાગી બન્યો હતો. કબ્રસ્તાનમાં થતા ગણગણાટથી બજરંગીને એટલો ખ્યાલ જરૂર આવ્યોકે રશીદ શેઠ નો બે વર્ષનો લાડકવાયો ઝારૂન ચાર દિવસની માંદગી બાદ આજે જન્ન્નતનશીન થયો હતો.છેલ્લે છેલ્લે તો બાજુના મોટા શહેરમાંથી વિલાયતથી ભણેલા ડોક્ટર પણ આવ્યા હતા, અને બચ્ચામાં જાન નથી રહી એવું આખરી નિદાન કરીને માનવતાની દ્રષ્ટિ એ ફક્ત અડધી(!) ફી લઈને શહેરમાં રાહ જોતા બીજા દર્દીઓને જોવા મારતી મોટરે ભાગી ગયા હતા.